钦定古今图书集成/历象汇编/庶征典/第111卷 > 《桓公三年》
## 钦定古今图书集成/历象汇编/庶征典/第111卷 > 《桓公三年》

《春》《秋》冬有年。

《公羊传》：“有年”何以书？以喜书也。《大有年》何以书？亦以
喜书也。此其曰“有年”何？仅有年也。彼其曰“大有年何？
大丰年也。”仅有年亦足以当喜乎？恃有年也。

〈注〉仅，犹劣也。谓五谷多少皆有，不能大成熟。恃，赖也。

《穀梁传》：“五谷皆熟，为有年也。”

〈疏〉《凡书》“有年”者冬，五谷毕入，计用丰足，然后书之。不可系以日月，故例时也。

《胡传》，旧史，灾异与庆祥并记，故有年。《大有年》得见于
经。若旧史不记，圣人亦不能附益之也。然十二公多
历年，所务农重谷，闵雨而书雨者，岂无丰年而不见
于经？是仲尼于他公皆削之矣。独桓有年，宣、大有年，
则存而不削者，缘此二公获罪于天，宜得水旱凶灾
之谴，今乃有年，则是反常也，故以为异，特存耳。然则
天道亦僭乎？桓、宣享国十有八年，独此二年书“有年”，
他年之歉可知也，而天理不差，信矣。此一事也，在不
修《春秋》，则为庆祥，君子修之则为变异，是圣人因鲁
史旧文，能立兴王之新法也。“有年”、“大有年”，先儒说经
多列于庆瑞之门，至程氏发明奥旨，然后以为记异，
此得于意言之表者也。

〈大全〉伊川曰：“记异也。异，反同者也。大常为同，小变为异。每岁凶馑，此有年则为异矣。”